LIETUVOS RESPUBLIKOS

VYRIAUSIASIS VALSTYBINIS DARBO INSPEKTORIUS

Į S A K Y M A S

DĖL LIETUVOS RESPUBLIKOS VYRIAUSIOJO VALSTYBINIO DARBO INSPEKTORIAUS 2014 M. LIEPOS 29 D. ĮSAKYMO NR.V-334 „DĖL LIETUVOS RESPUBLIKOS VALSTYBINĖS DARBO INSPEKCIJOS ŪKIO SUBJEKTŲ VEIKLOS PATIKRINIMŲ TAISYKLIŲ PATVIRTINIMO“ PAKEITIMO

2024 m. kovo 4 d. Nr. EV-44

Vilnius

Vadovaudamasis Lietuvos Respublikos valstybinės darbo inspekcijos įstatymo 8 straipsnio 2 dalies 1 ir 6 punktais bei įgyvendindamas Lietuvos Respublikos valstybinės darbo inspekcijos prie Socialinės apsaugos ir darbo ministerijos Vyriausiojo valstybinio darbo inspektoriaus, Valstybinės mokesčių inspekcijos prie Lietuvos Respublikos finansų ministerijos viršininko, Valstybinio socialinio draudimo fondo valdybos prie Socialinės apsaugos ir darbo ministerijos direktoriaus, Lietuvos policijos generalinio komisaro, Finansinių nusikaltimų tyrimo tarnybos prie Lietuvos Respublikos vidaus reikalų ministerijos direktoriaus ir Valstybės sienos apsaugos tarnybos prie Lietuvos Respublikos vidaus reikalų ministerijos vado 2024 m. sausio 8 d. bendrą įsakymą Nr. EV-7/ V-7/ V-11/ 5-V-20/ V-4/ 4-10 „Dėl Tarpinstitucinio bendradarbiavimo centro steigimo ir Tarpinstitucinio bendradarbiavimo centro darbo reglamento patvirtinimo“:

1. P a k e i č i u Lietuvos Respublikos valstybinės darbo inspekcijos ūkio subjektų veiklos patikrinimų taisykles, patvirtintas Lietuvos Respublikos vyriausiojo valstybinio darbo inspektoriaus 2014 m. liepos 29 d. įsakymu Nr. V-334 „Dėl Lietuvos Respublikos valstybinės darbo inspekcijos ūkio subjektų veiklos patikrinimų taisyklių patvirtinimo“:

1.1. pakeičiu 4.1 papunktį ir jį išdėstau taip:

„4.1. nelegalaus ir nedeklaruoto darbo, nedeklaruotos savarankiškos veiklos, užsieniečių įdarbinimo ir informavimo, asmenų identifikavimo reikalavimų pažeidimų (toliau - nelegalus darbas) prevencijos ir kontrolės (toliau – nelegalaus darbo kontrolė), esant poreikiui atliekant šių patikrinimų metu prekių ir paslaugų kontrolinius pirkimus;“

1.2. papildau 211 punktu:

„211. Tarpinstitucinio bendradarbiavimo centro pareigūnų neplaniniai patikrinimai nelegalaus ir neapskaityto darbo kontrolės klausimais atliekami tik esant šio centro vadovo ar kito įgalioto šio centro atstovo motyvuotam sprendimui atlikti šį patikrinimą.“;

1.3. pakeičiu 26 punktą ir jį išdėstau taip:

„26. Neplaniniai patikrinimai, išvykstant į patikros vietą, pagal pranešimus, prašymus, skundus, įskaitant ir anoniminius, visuomenės informavimo priemonėse publikuotą ar kitaip paviešintą arba kitais būdais gautą informaciją dėl teisės aktų pažeidimų atliekami tik įvertinus šių pažeidimų grėsmę teisės normų saugomoms vertybėms pagal Lietuvos Respublikos vyriausiojo valstybinio darbo inspektoriaus nustatytus atrankos neplaniniams patikrinimams atlikti kriterijus. Į patikros vietą išvykstama tik esant tiesioginiam pavojui darbuotojų saugai ir sveikatai arba/ir nelaimingo atsitikimo darbe, ūmaus apsinuodijimo ar susirgimo ūmia profesine liga grėsmei.“;

1.4. pakeičiu 30 punktą ir jį išdėstau taip:

„30. Neplaniniai patikrinimai, įgyvendinant Jungtinių operacijų centrų (JOC) priimtus protokolinius sprendimus, atliekami ūkio subjektuose, kurių rizikingumas vertinamas pagal šiuose centruose dalyvaujančių priežiūros įstaigų rizikingumo vertinimo sistemas. Tokia pat tvarka ūkio subjektų rizikingumas vertinamas Tarpinstitucinio bendradarbiavimo centro pareigūnams atliekant neplaninius patikrinimus nelegalaus ir neapskaityto darbo kontrolės klausimais.“;

1.5. papildau 31.4 papunkčiu:

„31.4. Tarpinstitucinio bendradarbiavimo centro vadovas - pagal Taisyklių 21.1-21.3 papunkčius. Šis vadovas šiam sprendimui įgyvendinti šio centro pareigūnams pasirašo pavedimą neplaniniam patikrinimui nelegalaus ir neapskaityto darbo kontrolės bei kitais susijusiais klausimais atlikti.“;

1.6. pakeičiu 32 punktą ir jį išdėstau taip:

„32. Ūkio subjektams apie neplaninius patikrinimus pranešama Lietuvos Respublikos viešojo administravimo įstatymo 33 straipsnyje nustatyta tvarka, tai yra, VDI inspektorius (-iai) ar Tarpinstitucinio bendradarbiavimo centro pareigūnai apie šį patikrinimą praneša atvykę jo atlikti, išskyrus nelegalaus darbo kontrolės neplaninius patikrinimus, kurių metu vykdomi prekių ar paslaugų kontroliniai pirkimai. Pastaraisiais atvejais apie neplaninį patikrinimą ūkio subjektas informuojamas iš karto po šių pirkimų atlikimo.“;

1.7. pakeičiu 33 punktą ir jį išdėstau taip:

„33. VDI inspektorius (-iai) ar Tarpinstitucinio bendradarbiavimo centro pareigūnai, įgalioti atlikti neplaninį patikrinimą, pateikia tikrinamam ūkio subjektui VDI teritorinio skyriaus vedėjo ar jo potvarkiu įgalioto priimti sprendimus VDI valstybės tarnautojo, VDI Psichologinio smurto darbe prevencijos skyriaus vedėjo arba Tarpinstitucinio bendradarbiavimo centro vadovo pasirašytą pavedimą atlikti neplaninį patikrinimą.“;

1.8. pakeičiu 36 punktą ir jį išdėstau taip:

„36. Taisyklių 35 punkto nuostatoms įgyvendinti VDI Psichologinio smurto darbe prevencijos skyriaus vedėjas, taip pat Tarpinstitucinio bendradarbiavimo centro vadovas dėl ūkio subjekte atliktinų planinių ir neplaninių patikrinimų glaudžiai bendradarbiauja su VDI teritorinių skyrių vedėjais bei jų potvarkiais įgaliotais priimti sprendimus VDI valstybės tarnautojais. Šiems pareigūnams suderinus tarpusavyje nurodytųjų skyrių arba skyriaus (-ių) ir nurodytojo centro veiksmus, visais atvejais ūkio subjekte atliekamas tik vienas planinis ar neplaninis patikrinimas, kompleksiškai tikrinant visus klausimus.“;

1.9. pakeičiu 37 punktą ir jį išdėstau taip:

„37. Taisyklių nustatyta tvarka priimtą sprendimą atlikti ūkio subjekto veiklos planinį ar neplaninį patikrinimą patvirtina pavedimas, kurį pasirašo VDI teritorinio skyriaus vedėjas ar jo potvarkiu įgaliotas priimti sprendimus VDI valstybės tarnautojas, VDI Psichologinio smurto darbe prevencijos skyriaus vedėjas ar Tarpinstitucinio bendradarbiavimo centro vadovas. Planiniai ir neplaniniai patikrinimai, išskyrus Taisyklių 21.5.1 ir 21.5.5 papunkčiuose nurodytuosius atvejus, atliekami VDI inspektoriui (-iams) ar Tarpinstitucinio bendradarbiavimo centro pareigūnams pateikus šį pavedimą, patvirtinantį sprendimą atlikti planinį ar neplaninį patikrinimą, ir valstybės tarnautojo pažymėjimą.“;

1.10. pakeičiu 39 punktą ir jį išdėstau taip:

„39. Pavedime atlikti ūkio subjekto patikrinimą nurodomi VDI inspektorių ar Tarpinstitucinio bendradarbiavimo centro pareigūnų vardai, pavardės, pareigos, patikrinimo tikslas ir rūšis, sritis (-ys), vietovė (-ės), patikrinimo vykdymo data ar (ir) laikotarpis, ūkio subjekto pavadinimas (esant poreikiui – fizinio asmens vardas ir pavardė) ir buveinė ar ūkio subjekto registracijos adresas, kita su patikrinimu susijusi informacija. Vykdant nelegalaus darbo kontrolės planinius ar neplaninius patikrinimus, ūkio subjekto (-ų) pavadinimas (-ai) pavedime gali būti nenurodomas (-i).“;

1.11. pakeičiu 55.1 papunktį ir jį išdėstau taip:

„55.1. nustatytas nelegalaus ar/ir nedeklaruoto darbo atvejis, taip pat užsieniečių įdarbinimo ir informavimo, asmenų identifikavimo reikalavimų pažeidimai taip, kaip nelegalus ir nedeklaruotas darbas, užsieniečių įdarbinimo ir informavimo, asmenų identifikavimo reikalavimų pažeidimai apibrėžti Lietuvos Respublikos užimtumo įstatyme;“;

1.12. pakeičiu 58 punktą ir jį išdėstau taip:

„58. Kai yra sudaryti dvišaliai ar daugiašaliai susitarimai, VDI vykdomuose patikrinimuose Lietuvos Respublikos teritorijoje taip pat gali dalyvauti užsienio valstybių darbo inspektoriai ir kiti pareigūnai. Šiems patikrinimams vadovauja VDI inspektorius ar Tarpinstitucinio bendradarbiavimo centro vadovas.“;

1.13. papildau 64 punktą antrąja pastraipa:

„Šis inspektorius, atliekantis neplaninį patikrinimą pagal pranešimą, prašymą, skundą, įskaitant ir anoniminį, visuomenės informavimo priemonėse publikuotą ar kitaip paviešintą arba kitais būdais gautą informaciją dėl teisės aktų pažeidimų, taip pat turi teisę priimti sprendimą dėl tikrintinų klausimų apimties. Įvertinęs galimų pažeidimų mastą ir apimtį bei šių pažeidimų grėsmę teisės normų saugomoms vertybėms, jis turi teisę patikrinti ne tik skundžiamus galimus teisės aktų pažeidimus, bet ir kitus su šiais pažeidimais susijusius klausimus.“;

1.14. pakeičiu 66 punktą ir jį išdėstau taip:

„66. VDI inspektoriai Lietuvos Respublikos vyriausiojo valstybinio darbo inspektoriaus nustatyta tvarka ūkio subjektų atžvilgiu, be jų veiklos planinių ir neplaninių patikrinimų, gali atlikti ir kitus inspekcinius veiksmus: konsultuoti ūkio subjektą VDI kompetencijos klausimais jo veiklos vietoje, jo ar darbuotojų atstovų kvietimu, teikiant prioritetą pirmuosius metus veikiantiems ūkio subjektams; organizuoti konsultacinius ar švietėjiškus renginius arba dalyvauti juose; dalyvauti tikrinant darbuotojų saugos ir sveikatos žinias; dalyvauti statybos užbaigimo komisijos darbe, nustatant, ar statinys pastatytas ar rekonstruotas pagal statinio projekto sprendinius, jei statinyje iki komisijos darbo pradžios įrengtos darbo vietos ir (ar) darbo priemonės; tirti, neišvykstant į patikros vietą, pranešimus, prašymus, skundus, įskaitant ir anoniminius, visuomenės informavimo priemonėse publikuotą ar kitaip paviešintą arba kitais būdais gautą informaciją dėl teisės aktų pažeidimų; tirti prašymus dėl darbo santykių pasibaigimo; tirti, neišvykstant į patikros vietą, įvykius darbe ir profesinių ligų priežastis; tirti darbdavių prašymus nutraukti darbo sutartį su darbuotojų atstovais ar pakeisti jiems būtinąsias šios sutarties sąlygas; dalyvauti kitų priežiūros įstaigų vykdomose priemonėse; organizuoti susitikimus su įmonių atstovais psichologinio smurto darbe klausimais ir pan.“.

2. N u s t a t a u, kad šio įsakymo 1.13 papunktis įsigalioja 2024 m. gegužės 1 d.

3. N u r o d a u:

3.1. Lietuvos Respublikos valstybinės darbo inspekcijos prie Socialinės apsaugos ir darbo ministerijos (toliau – VDI) Informacinių technologijų ir dokumentų valdymo skyriaus vedėjui organizuoti:

3.1.1. šio įsakymo paskelbimą Teisės aktų registre;

3.1.2. kontrolinių klausimynų išsiuntimo iš Darbo sąlygų darbo vietose nuolatinės stebėsenos informacinės sistemos (DSS IS), atvaizduojant tik darbo inspektorių patikrinimo ar tyrimo metu tikrintus klausimus, programavimo iš naujo darbus – iki šių metų gegužės 1 d.;

3.2. VDI Darbuotojų saugos ir sveikatos, Neteisėtos veiklos priežiūros, Darbo teisės, Psichologinio smurto darbe prevencijos, Biudžeto ir veiklos planavimo bei teritorinių skyrių vedėjams supažindinti vadovaujamo skyriaus darbo inspektorius ir darbuotojus su šio įsakymo nuostatomis. Taip pat su šiuo įsakymu susipažinti Tarpinstitucinio bendradarbiavimo centro vadovui ir VDI atstovui šiame centre.

4. P a v e d u įsakymo vykdymo kontrolę VDI kancleriui.

Lietuvos Respublikos vyriausiasis

valstybinis darbo inspektorius	Jonas Gricius